Agua de Valencia

Agua de Valencia (vo valencijčine Aigua de València) je španielsky koktail, ktorý obsahuje španielske šumivé víno cava, pomarančovú šťavu, vodku a gin. Obsah alkoholu v nápoji je približne 15 %. Zvyčajne sa podáva v džbánoch rôznych veľkostí a pije sa z pohára na šampanské typu coupe. Tento koktail vytvoril v roku 1959 galícijský maliar Constante Gil v podniku Cervecería Madrid vo Valencii. Podnik zatvorili v roku 2000.

V Európe sú známe podobné koktaily ako napríklad francúzska Mimosa a britský Buck's Fizz. Ani jeden z nich však nemá také vysoké percento alkoholu ako práve ten valencijský. Napriek tomu sladkosť pomarančov a cukru prekrývajú alkoholový charakter nápoja, čoho výsledkom je osviežujúci koktail, ktorý sa „pije ako voda“. Z toho pochádza aj jeho názov.

Spolu s nápojom horchata de chufa (pripraveného zo šachora jedlého) patrí k najikonickejším letným nápojom vo Valencii.

 História 
náhľad|Pohľady na podnik Cervecería Madrid, kde Progreso a Pepe Eibar popíjajú koktail Agua de Valencia (1988), autor Constante Gil. Zo série Tertulias de Café (Posedenia v kaviarni).
Galícijský maliar Constante Gil prišiel do Valencie v roku 1948 a prevzal vedenie podniku Cervecería Madrid. Jedného dňa skupina baskických zákazníkov, stálych návštevníkov podniku, požiadala Constanteho o nápoj „Agua de Bilbao“ na oslavu víťazstva klubu Atlétic de Bilbao v Španielskom pohári v roku 1956. Constante im navrhol, aby vyskúšali „Agua de Valencia“, akýsi šerbet, ktorý pripravoval z pomarančovej šťavy a šampanského. Súhlasili, že koktail vyskúšajú a objednávali si ho i naďalej. Tento príbeh je spomenutý aj v knihe Valencia, noche (1978) od Maríe Ángeles Arazo.

Pôvodný recept Constanteho Gila obsahuje čerstvú pomarančovú šťavu (samozrejme zo sezónnych valencijských pomarančov), španielske šumivé víno cava, gin, vodku, ľad a cukor. Keď videli úspech tohto nápoja iné podniky, vytvorili variácie, ktoré obsahujú rum, pomarančový likér atď.

Po desaťročie bol nápoj známy len malému okruhu zákazníkov. Až od roku 1970 nadobudol popularitu vo valencijských nočných podnikoch, a postupne sa z neho stal obľúbený nápoj a symbol mesta Valencia.

Dnes sa v rovnakých priestoroch nachádza podnik hotelového reťazca s názvom Café Madrid, ktorý už nesúvisí s galícijským maliarom, ani s Cerveceríou Madrid.

 Príprava 
Niektoré odporúčania na prípravu, ktoré poskytla Gilova rodina:

 Nepoužívajte pomarančový likér (Cointreau alebo Curaçao), pretože čerstvá pomarančová šťava by stratila svoje aromatické vlastnosti.
 Dobrá kvalita bielych liehovín zlepšuje kvalitu koktailu.
 Ak uprednostňujete suchý nápoj, nepridávajte cukor a použite suché víno cava, teda brut. Cukor sa pridáva na vyváženie kyslosti pomaranča v závislosti od sezónnej odrody.
 Koktail Agua de Valencia je najlepšie pripraviť dopredu, aby sa stihol vychladiť. Podáva sa tesne pred zamrznutím. Výsledkom takejto prípravy je dokonalé prepojenie aróm.
 Pred podávaním je potrebné koktail jemne pretrepať.

 Ďalšie zaujímavosti 
 Ďalšími variáciami koktailu Agua de Valencia sú: Agua de Murcia (citrónový sorbet), Copa Roja a Cahipiragua.
 Agua de Valencia inšpirovala barmanov k vytvoreniu variácií ako Agua de Malvarrosa, Champú, Agua de Sevilla a mnohých ďalších „vôd“, ktoré sú pomenované podľa miest po celom svete.
 Ide o jeden z najpopulárnejších koktailov vo valencijskom hotelierstve, najmä preto, lebo sa spravidla pije v skupine, čo podporuje socializáciu.

Hoci sa dá objednať v mnohých podnikoch vo Valencii či iných španielskych mestách, nie všade sa dodržuje pôvodný recept a nápoj tak stráca svoje kvality. Odporúča sa preto spýtať sa na spôsob prípravy a ak recept nezodpovedá tomu pôvodnému, počkať si a vyskúšať koktail inde.

Patent nebol vynálezcovi počas života nikdy uznaný a objavili sa aj iní, ktorí si nárokovali autorstvo nápoja. Constante Gil sa pokúsil koktail zaregistrovať, ale ministerstvo poľnohospodárstva žiadosť zamietlo, keďže nebolo možné registrovať značky s generickými názvami („voda“) alebo geografickým označením („z Valencie“), pokiaľ nešlo o označenie pôvodu.

 Literatúra 
 Článok a obálka knihy „Cerveceria Madrid, el tiempo suspendido en el espacio“, časopis Hogares DMA č. 259 – s. 134, marec 1990 – Barcelona. 
 „La Guía Secreta de Valencia“, Sedmay S.A., José María Gorris Torres, Valencia, 1979.

 Referencie 

 Externé odkazy 

 TinoGil.com, oficiálna stránka Constantina Gila.
 Dónde beber una buena Agua de Valencia, las mejores Aguas de Valencia, portál ValenciaBonita. Citované 16. januára 2022.
 Aigua de València, la original de Constante Gil na stránke Facebook.
 Recetas de cóctel Agua de Valencia.

Kategória:Alkoholické nápoje
Kategória:Kokteily